**Δομή Προγράμματος Καλλιέργειας Δεξιοτήτων «Σκέψου τα δεδομένα σου πιο….. “προσωπικά”»**

|  |  |
| --- | --- |
| **Εργαστήριο** | **Περιγραφή δραστηριοτήτων** |
| **Εργαστήριο 1**  **«Σκέψου πριν κοινοποιήσεις»** | Στόχοι του εργαστηρίου είναι οι μαθητές/-τριες:  Να κατανοήσουν ποια είναι τα προσωπικά τους δεδομένα.  Να αναγνωρίζουν τους κινδύνους από τη δημοσίευση των προσωπικών δεδομένων κυρίως μέσα από εφαρμογές κοινωνικής δικτύωσης.  Παρακολουθήστε με τους/τις μαθητές/-τριές σας το προτεινόμενο βίντεο: «Σκέψου πριν κοινοποιήσεις» (<https://www.youtube.com/watch?v=DOe5fxaSW7s>) του Ελληνικού Κέντρου Ασφαλούς Διαδικτύου.  Συζητήστε στην τάξη σχολιάζοντας το βίντεο και αξιοποιώντας τη ρουτίνα σκέψης [«Τι σε κάνει να το λες;»](https://pz.harvard.edu/sites/default/files/What%20Makes%20You%20Say%20That_2.pdf).  Οι μαθητές απαντούν στις εξής ερωτήσεις;  • Τι είδες να συμβαίνει στο βίντεο;  • Ποιοι είναι οι πρωταγωνιστές;  • Με τι θέμα ασχολούνται;  • Τι σε κάνει να το λες αυτό;  • Τι είδες που σε κάνει να το λες αυτό;  • Πώς το κατάλαβες;  • Έχει συμβεί σε εσένα ή σε κάποιον φίλο σου κάτι παρόμοιο;  Παροτρύνετε κατά την αλληλεπίδραση να χρησιμοποιηθούν τα εργαλεία διαλόγου:  • «Πες την άποψή σου»: διατυπώστε τη γνώμη σας με θάρρος χρησιμοποιώντας φράσεις όπως: “Από την πλευρά μου θεωρώ…”, “Κατά τη γνώμη μου…”, “Κάποιοι υποστηρίζουν ότι... Άλλοι λένε... Κατά τη γνώμη μου όμως…”  • «Ρώτα»: Ζήτησε περισσότερες λεπτομέρειες ώστε να κατανοήσεις καλύτερα την άποψη του συνομιλητή σου.  • «Σύνδεσε»: Εξήγησε τον τρόπο με τον οποίο η οπτική ή μία προσωπική σου εμπειρία ή συναίσθημα συνδέεται με τα λεγόμενα του συνομιλητή σου.  Ζητήστε από τους μαθητές να παίξουν το παιχνίδι: «2 αλήθειες και 1 ψέμα».  Πιο συγκεκριμένα, δίνετε στους μαθητές 3 προτάσεις με στοιχεία ερευνών σχετικές με τα προσωπικά δεδομένα.  Ζητήστε από τους μαθητές να ψηφίσουν ποια πρόταση πιστεύουν πως είναι η ψευδής.  Αποκαλύψτε την ψευδή πρόταση και παρουσιάστε και άλλα στατιστικά και στοιχεία ερευνών. Συζητήστε για την παγκόσμια διάσταση του θέματος της προστασίας των προσωπικών δεδομένων. |
| **Εργαστήριο 2**  **«Αυθεντικές ιστορίες»** | Στόχος του εργαστηρίου είναι οι μαθητές/-τριες να χρησιμοποιούν τις ψηφιακές τεχνολογίες με σύνεση και προσοχή, ώστε να μη θέτουν τους εαυτούς τους ή άλλα άτομα σε κίνδυνο ή να παραβιάζουν την ιδιωτικότητα και την προσωπική τους ζωή.  Χωρίστε τους μαθητές σε ομάδες. Μοιράστε σε κάθε ομάδα 2 σενάρια. Τα σενάρια είναι αρχεία σε μορφή κειμένου. Πρόκειται για σύντομες αυθεντικές ιστορίες με θέμα την ασφάλεια και τα προσωπικά δεδομένα. Τα σενάρια μπορείτε να τα έχετε εκτυπωμένα ή μπορείτε να ζητήσετε από τους μαθητές να τα ανοίξουν στον υπολογιστή τους.  Φτιάξτε στον πίνακα 7 στήλες (μία για κάθε ενότητα που θα συζητηθεί) ή δημιουργήστε ένα [padlet](https://padlet.com/).  Οι ενότητες είναι οι εξής:  • Κίνδυνοι από τη διάδοση/κοινοποίηση προσωπικών δεδομένων.  • Ρυθμίσεις Ασφάλειας και Ιδιωτικότητας στα κοινωνικά δίκτυα.  • Δικαιώματα σε σχέση με την επεξεργασία προσωπικών δεδομένων.  • Νομική ευθύνη παιδιών - γονέων».  • Επικοινωνία με τρίτους - Ενδεδειγμένοι τρόποι αντίδρασης.  • Cookies και Σκοτεινά μοτίβα (dark patterns).  • Ασφαλείς κωδικοί πρόσβασης.  Ζητήστε από τους μαθητές:  - να συνεργαστούν και να διαβάσουν προσεκτικά τα 2 σενάρια.  -να σκεφτούν και να συζητήσουν τα παρακάτω θέματα σύμφωνα με τη ρουτίνα σκέψης [«Σκέψου- Αναθεώρησε- Εξερεύνησε»](https://pz.harvard.edu/sites/default/files/Think%20Puzzle%20Explore_3.pdf).  • Τι πιστεύεις για αυτό το θέμα;  • Ποιο είναι το πρόβλημα;  • Τι ερωτήσεις ή απορίες έχεις;  • Τι θέλεις να εξερευνήσεις παραπάνω ή να μάθεις για αυτό;  Ενθαρρύνετε τις ομάδες να παρουσιάσουν τα σενάριά τους στην τάξη αναφέροντας όσα σκέφτηκαν γι’ αυτό, να μοιραστούν και να συζητήσουν τις απορίες τους στην ολομέλεια και τέλος, να «κολλήσουν» στον πίνακα κάτω από τη σωστή στήλη/κατηγορία τα σενάριά τους ή να γράψουν τους τίτλους των σεναρίων στη σωστή στήλη του padlet.  Συζητήστε το πρόβλημα κάθε σεναρίου και ζητήστε από τους μαθητές να συμβουλευτούν το βοηθητικό υλικό του εργαστηρίου για να βρουν τη λύση/ καλή πρακτική.  Συζητήστε αν άλλαξε ο τρόπος σκέψης τους για το θέμα της προστασίας των προσωπικών δεδομένων, αξιοποιώντας τη ρουτίνα σκέψης [«Συνήθιζα να σκέφτομαι πως..., αλλά τώρα σκέφτομαι...»](https://pz.harvard.edu/sites/default/files/I%20Used%20to%20Think%20-%20Now%20I%20Think_2.pdf).  Οι ερωτήσεις που μπορούν να τεθούν είναι οι ακόλουθες:  -Τι πίστευες για αυτό το θέμα; (πριν ξεκινήσει το εργαστήριο;)  -Τι πιστεύεις τώρα; (στο τέλος της 2ης συνεδρίας) |
| **Εργαστήρια 3 και 4**  **«Ώρα για παιχνίδι»** | Στόχοι του εργαστηρίου είναι οι μαθητές/-τριες:  Να κατανοήσουν ποια είναι τα προσωπικά τους δεδομένα.  Να αναγνωρίζουν τους κινδύνους από τη δημοσίευση των προσωπικών δεδομένων κυρίως μέσα από εφαρμογές κοινωνικής δικτύωσης.  Να διαμορφώσουν τις ρυθμίσεις ασφαλείας των μέσων κοινωνικής δικτύωσης ώστε να προστατεύουν τα προσωπικά τους δεδομένα.  Να χρησιμοποιούν τις ψηφιακές τεχνολογίες με σύνεση και προσοχή, ώστε να μην θέτουν τους εαυτούς τους ή άλλα άτομα σε κίνδυνο ή να παραβιάζουν την ιδιωτικότητα και την προσωπική τους ζωή.  Συζητήστε την αναγκαιότητα της προστασίας των προσωπικών δεδομένων αξιολογώντας τη ρουτίνα σκέψης [«Τα 3 γιατί»](https://pz.harvard.edu/sites/default/files/The%203%20Whys_0.pdf).  • Γιατί με ενδιαφέρει εμένα το θέμα της προστασίας των προσωπικών δεδομένων;  • Γιατί ενδιαφέρει τους ανθρώπους γύρω μου;  • Γιατί ενδιαφέρει ολόκληρο τον κόσμο;  Οι μαθητές θα παίξουν ένα επιτραπέζιο παιχνίδι επαυξημένης πραγματικότητας. Θα κινούν το πιόνι τους στο ταμπλό, θα τραβούν κάρτες, θα σκανάρουν τα σύμβολα των καρτών, θα κερδίζουν ή θα χάνουν σύμβολα και διαμάντια. Σκοπός του παιχνιδιού είναι να έρθουν αντιμέτωποι με αυθεντικά προβλήματα προστασίας προσωπικών δεδομένων και να βρουν λύση σε αυτά.  Εξηγήστε τους κανόνες του παιχνιδιού και χωρίστε τους μαθητές σε έξι ομάδες. |
| **Εργαστήρια 5 και 6**  **«Γίνε κι εσύ δημιουργός κόμικ»** | Στόχοι του εργαστηρίου είναι οι μαθητές/-τριες:  Να διαμορφώσουν τις ρυθμίσεις ασφαλείας των μέσων κοινωνικής δικτύωσης ώστε να προστατεύουν τα προσωπικά τους δεδομένα.  Να χρησιμοποιούν τις ψηφιακές τεχνολογίες με σύνεση και προσοχή, ώστε να μην θέτουν τους εαυτούς τους ή άλλα άτομα σε κίνδυνο ή να παραβιάζουν την ιδιωτικότητα και την προσωπική τους ζωή.  Εξηγήστε στους μαθητές τον ρόλο τους: «Οι μαθητές θα χωριστούν σε ομάδες και θα γίνουν δημιουργοί ενός δικού τους σεναρίου σε μορφή ψηφιακού κόμικ. Τα σενάριά τους θα μπορούσαν να δώσουν ιδέες στους δημιουργούς του παιχνιδιού και, γιατί όχι, θα μπορούσαν να τα ενσωματώσουν σε αυτό!». Θα υλοποιήσουν δηλαδή, το δικό τους σενάριο με θέμα την Προστασία Προσωπικών Δεδομένων εμπνευσμένοι από το παιχνίδι που έπαιξαν στα δύο προηγούμενα εργαστήρια.  Χωρίστε τους μαθητές σε ομάδες των 3 ατόμων.  Οι μαθητές θα ανοίξουν το 1ο φύλλο εργασίας (έγγραφο του Microsoft Word) και θα οργανώσουν την ιστορία του κόμικ τους, απαντώντας στις εξής ερωτήσεις:  • Ποιος είναι ο τίτλος;  • Ποιο είναι το θέμα; Ποιο κοινωνικό δίκτυο ή διαδικτυακή εφαρμογή/ σελίδα αφορά;  • Ποιοι είναι οι χαρακτήρες;  • Ποια προσωπικά δεδομένα θα δημοσιευτούν;  • Ποιο είναι το πρόβλημα; (ποιοι κίνδυνοι θα προκύψουν από τη δημοσίευση/κοινοποίηση)  • Πώς θα λυθεί το πρόβλημα;  Δίνετε στους μαθητές εκτυπωμένο το φύλλο εργασίας. Οι μαθητές θα πρέπει να σχεδιάσουν το εξώφυλλο, τα καρέ του κόμικ τους και να συμπληρώσουν τις λεζάντες και τους διαλόγους.  Οι μαθητές θα υλοποιήσουν το κόμικ τους με την εφαρμογή [StoryboardThat](https://www.storyboardthat.com/) και θα το αποθηκεύσουν στον υπολογιστή τους. |
| **Εργαστήριο 7**  **«Η γνώση μετατρέπεται σε πράξη»** | Στόχοι του εργαστηρίου είναι οι μαθητές/-τριες:  Να αναγνωρίζουν τους κινδύνους από τη δημοσίευση των προσωπικών δεδομένων κυρίως μέσα από εφαρμογές κοινωνικής δικτύωσης.  Να διαμορφώσουν τις ρυθμίσεις ασφαλείας των μέσων κοινωνικής δικτύωσης ώστε να προστατεύουν τα προσωπικά τους δεδομένα.  Να χρησιμοποιούν τις ψηφιακές τεχνολογίες με σύνεση και προσοχή, ώστε να μην θέτουν τους εαυτούς τους ή άλλα άτομα σε κίνδυνο ή να παραβιάζουν την ιδιωτικότητα και την προσωπική τους ζωή.  Οι μαθητές θα παρουσιάσουν τα κόμικ τους.  Θα ζητήσετε από κάθε ομάδα να δώσει ανατροφοδότηση και να ζητήσει περισσότερες λεπτομέρειες από μια άλλη συγκεκριμένη ομάδα.  Παροτρύνετε τους μαθητές να αλληλεπιδράσουν στη συζήτηση με τα εργαλεία διαλόγου:  Ρώτα: Ζήτησε περισσότερες λεπτομέρειες ώστε να κατανοήσεις την άποψη του συνομιλητή σου.  Σύνδεσε: Σχολίασε κάποιο μέρος του κόμικ, το οποίο συνδέεται με μία προσωπική σου εμπειρία ή συναίσθημα.  Έπειτα θα συζητήσουν γι’ αυτά που έμαθαν σε αυτό το εργαστήριο και θα μιλήσουν για όσα τους έκαναν τη μεγαλύτερη εντύπωση.  Θα δημιουργήσουν όλοι μαζί -με την καθοδήγηση του εκπαιδευτικού- μια λίστα με συμβουλές που θα έδιναν σε άλλους συνομηλίκους τους.  Χρησιμοποιώντας τη ρουτίνα σκέψης [«Επικεφαλίδες»](https://pz.harvard.edu/sites/default/files/Headlines_3.pdf), κάθε μαθητής θα γράψει μια επικεφαλίδα για αυτή τη λίστα, η οποία θα συνοψίζει το πιο σημαντικό για εκείνον θέμα που συζητήθηκε σε αυτή την ενότητα.  Μπορείτε να δημιουργήσετε ένα [flippingbook](https://flippingbook.com/) με τα κόμικ των ομάδων ή να τα εκτυπώσετε και να δημιουργήσετε ένα βιβλίο.  Επίσης, μπορείτε να συζητήσετε για την οργάνωση μιας δράσης με σκοπό την ευαισθητοποίηση και την ενημέρωση και άλλων μαθητών. |

**Θεωρητικό πλαίσιο**

Στην ψηφιακή εποχή που ζούμε, άνθρωποι όλων των ηλικιών επικοινωνούν μέσω του Διαδικτύου με φίλους και συγγενείς, κατεβάζουν εφαρμογές, έχουν πρόσβαση σε ψηφιακό περιεχόμενο, κοινοποιούν την τοποθεσία τους και μοιράζονται στο διαδίκτυο συνήθειες και απόψεις τους, στέλνουν και λαμβάνουν φωτογραφίες και βίντεο μέσω κινητών συσκευών, δημιουργούν προσωπικά προφίλ και «χτίζουν» με αυτό τον τρόπο τη διαδικτυακή τους φήμη (Romansky, Radi, 2022).

Σύμφωνα με τα αποτελέσματα μιας εθνικής έρευνας που πραγματοποίησε το Ελληνικό Κέντρο Ασφαλούς Διαδικτύου του ΙΤΕ σε 5000 μαθητές ηλικίας 12-18 ετών «Ένα στα τέσσερα παιδιά έχει λάβει προσωπικές φωτογραφίες άλλων και έχει δεχτεί διαδικτυακή παρενόχληση, ενώ ένα στα δύο συνομιλεί με αγνώστους και κάνει φίλους μέσω διαδικτύου. Ένα στα δέκα παιδιά έχει πέσει θύμα διαδικτυακής απάτης. Επίσης, ένα στα τρία παιδιά θεωρεί ότι μόνο η συζήτηση με έναν άγνωστο στο διαδίκτυο δεν μπορεί να το θέσει σε κίνδυνο και το υψηλό ποσοστό του 21% δήλωσε ότι συνάντησε κάποιον άγνωστο που γνώρισε στο διαδίκτυο. Σύμφωνα με τα στοιχεία της έρευνας, τα παιδιά και οι νέοι φαίνεται ότι δε διστάζουν να μπλοκάρουν κάποιον ή κάτι που τους έχει αναστατώσει στο διαδίκτυο, αλλά δεν προχωράνε τόσο εύκολα σε καταγγελία και μόνο 1 στα 2 παιδιά μιλάει για τον διαδικτυακό εκφοβισμό που έχει δεχθεί το ίδιο ή κάποιο άλλο άτομο σε κάποιον ενήλικα που εμπιστεύονται (Daskalaki, Psaroudaki, Karkanaki, Fragopoulou, 2020).

Λαμβάνοντας υπόψη τα παραπάνω, το πρόγραμμα «Σκέψου τα δεδομένα σου πιο… “προσωπικά”» έχει ως σκοπό οι μαθητές/-τριες να είναι ικανοί να:

-Αναγνωρίζουν ποια είναι τα προσωπικά τους δεδομένα.

-Αναγνωρίσουν τους κινδύνους της διαδικτυακής επικοινωνίας με αγνώστους.

-Αποφασίζουν ποιες είναι οι σωστές ενέργειες όταν κάποιος άγνωστος επικοινωνήσει μαζί τους.

-Αξιολογούν το βαθμό προστασίας των δικών τους προσωπικών δεδομένων και των προσωπικών δεδομένων των οικείων τους.

-Διαμορφώσουν τις ρυθμίσεις ασφαλείας των μέσων κοινωνικής δικτύωσης ώστε να προστατεύουν τα προσωπικά τους δεδομένα.

**Προσβασιμότητα**

Το υλικό των Εργαστηρίων έχει σχεδιαστεί έτσι, ώστε να είναι προσβάσιμο από το σύνολο των μαθητών/-τριών ανεξάρτητα από το γνωστικό τους προφίλ και ιδιαίτερο μαθησιακό στυλ. Βασικό στοιχείο αποτελούν οι ρουτίνες σκέψης της ομάδας Project Zero του Πανεπιστημίου του Harvard, με τη χρήση των οποίων γίνονται πιο κατανοητές ανώτερες νοητικές ενέργειες που απαιτούνται για την απόκτηση δεξιοτήτων.

Το συγκεκριμένο πρόγραμμα ακολουθεί τις αρχές της Καθολικής Σχεδίασης στη Μάθηση (UDL), προσφέροντας ευκαιρίες για προσαρμογές του προγράμματος χωρίς να αλλοιώνεται η φιλοσοφία του και οι στόχοι. Έτσι, με βάση τη UDL, το προτεινόμενο πρόγραμμα ΕΔ παρέχει διευκολύνσεις όπως:

- Ποικιλία Εκπαιδευτικών Μέσων: Γίνεται αξιοποίηση ήχου, εικόνας και κειμένου, προσφέροντας ένα πλούσιο περιβάλλον μάθησης που εξυπηρετεί διαφορετικούς τύπους μαθητών.

- Δραστηριότητες που ακολουθούν την Ταξινόμηση του Bloom: Οι δραστηριότητες που παρέχονται καλύπτουν διάφορα επίπεδα της ταξινόμησης του Bloom, προωθώντας πολλαπλούς στόχους στους μαθητές, συμπεριλαμβανομένης και της ανάπτυξης υψηλότερων νοητικών δεξιοτήτων.

- Διαφοροποιημένες Προσαρμογές στη ροή: Το πρόγραμμα μπορεί να προσφερθεί με διαφοροποιημένες προσαρμογές ως προς την επιλογή των ρουτινών σκέψης αλλά και τη σειρά εφαρμογής τους για μαθητές με διαφορετικές μαθησιακές ανάγκες, κοινωνικο-πολιτισμικά υποβάθρα, εμπειρίες ή άλλες ειδικές ανάγκες.

Έτσι, η σχεδίαση του προτεινόμενου προγράμματος με βάση το UDL, επιτρέπει: α) την πολλαπλή/εναλλακτική αναπαράσταση της γνώσης, β) της πολλαπλές/εναλλακτικές μορφές δράσης και έκφρασης της κατακτημένης γνώσης και γ) τις πολλαπλές/εναλλακτικές μορφές κινήτρων και μέσων εμπλοκής των μαθητών.

Δεν έχει γίνει ειδική ρύθμιση για συγκεκριμένες ομάδες μαθητικού πληθυσμού, π.χ. για παιδιά με προβλήματα όρασης.

**Δυνατότητα επέκτασης**

Το πρόγραμμα μπορεί να επεκταθεί στη θεματική των εργαστηρίων δεξιοτήτων «Ενδιαφέρομαι και Ενεργώ-Κοινωνική Συναίσθηση και Ευθύνη», αν αποφασισθεί οι συμμετέχοντες/-χουσες στα εργαστήρια να συνεργαστούν με φορείς τοπικής αυτοδιοίκησης και επαγγελματίες ώστε να δημιουργήσουν μια δράση ευαισθητοποίησης και ενημέρωσης όλων των μαθητών/-τριών της χώρας.

**Αξιολόγηση**

Η αξιολόγηση των μαθησιακών επιτευγμάτων υλοποιείται με διάφορους τρόπους. Συγκεκριμένα, στο εκπαιδευτικό υλικό περιλαμβάνονται κλείδες αυτοαξιολόγησης και φύλλο εργασίας αναστοχασμού για τους/τις μαθητές/-τριες καθώς και ρούμπρικες αξιολόγησης σχετικά με τα γνωστικά μαθησιακά αποτελέσματα και την ανάπτυξη δεξιοτήτων των μαθητών για τον/την εκπαιδευτικό.